HU Az Európai Unió Hivatalos Lapja L 295/1

A BIZOTTSÁG 1129/2011/EU RENDELETE

(2011. november 11.)

az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikkére, valamint 30. cikke (1) és (5) bekezdésére,

mivel:

(1) Az 1333/2008/EK rendelet rendelkezik az élelmiszerekben való használatra jóváhagyott élelmiszer-adalékok uniós jegyzékének létrehozásáról és az adalékok használati feltételeinek megállapításáról.

(2) Az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv (2), az élelmiszerekben felhasználandó színezékekről szóló, 1994. június 30-i 94/36/EK európai parlamenti és tanácsi irányelv (3) és a színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és a tanácsi irányelv (4) alapján az élelmiszerekben való használatra jelenleg engedélyezett élelmiszer-adalékokat fel kell venni az 1333/2008/EK rendelet II. mellékletébe, miután megtörtént annak vizsgálata, hogy megfelelnek-e a rendelet 6., 7. és 8. cikkének. A vizsgálat keretében az Európai Élelmiszerbiztonsági Hatóságnak (a továbbiakban: a Hatóság) nem kell új kockázatértékelést végeznie. Nem veendők fel a rendelet II. mellékletébe azok az élelmiszer-adalékok és felhasználások, amelyekre már nincs igény.

(3) Kizárólag az 1333/2008/EK rendelet II. mellékletében foglalt uniós jegyzéken szereplő élelmiszer-adalékok hozhatók forgalomba és használhatók élelmiszerekben, az ott meghatározott használati feltételek mellett. Az adalékokat azon élelmiszerek kategóriái alapján kell felsorolni, amelyekhez hozzáadhatók. Az áttétel megkönnyítésére és az engedélyezési eljárás átláthatóságának növelésére indokolt létrehozni egy új élelmiszer-besorolási rendszert, amely a II. melléklet alapját fogja képezni.

(4) Az uniós rendszer kidolgozásához a Codex Alimentarius: Élelmiszer-adalékok általános szabványában (5) használt élelmiszer-besorolási rendszer szolgált kiindulási pontként. Ezt a rendszert azonban némileg át kell alakítani, hogy figyelembe vegye az élelmiszer-adalékokra már kiadott uniós engedélyek sajátosságait. Figyelembe kellett venni az élelmiszerekre jelenleg érvényben levő ágazatspecifikus uniós rendelkezéseket is. A kategóriák létrehozásának egyetlen célja, hogy jegyzékbe foglalják az engedélyezett adalékokat és használati feltételeiket.

(5) Az áttekinthetőség érdekében az egyes élelmiszerekhez való engedélyezéshez az élelmiszer-adalékokat adalékcsoportokban kell felsorolni. Az egységes értelmezés érdekében útmutatást kell biztosítani a különböző kategóriák leírásához. Szükség esetén az 1333/2008/EK rendelet 19. cikke szerint értelmezési döntéseket lehet hozni arról, hogy egy adott élelmiszer egy adott élelmiszer-kategóriába tartozik-e.

(6) A nitritikre (E 249–250) tartósítószerként van szükség húskészítményekben a káros baktériumok, főként a Clostridium botulinum esetleges elszaporodásának megakadályozására. A nitritek húsban való használata azonban nitrozaminok képződéséhez vezethet, amelyek rákkeltő anyagok. A nitritek élelmiszer-adalékként való jelenlegi engedélyezése egyensúlyt tart e két tényező között, figyelembe véve a Hatóság szakvéleményét és azt az igényt, hogy egyes hagyományos élelmiszerek a piacon maradhassanak. Néhány hagyományosan készített húskészítményre a 95/2/EK irányelv III. melléklete maradék-határértéket állapít meg. Megfelelő részletességgel leírt és azonosított termékeknél ezeket a határértékeket meg kell tartani, egyértelművé kell azonban tenni, hogy a határértékek az előállítási folyamat végén megjelenő termékekre vonatkoznak. A Bizottság továbbá konzultálni fog a tagállamokkal, az érdekelt felekkel és a Hatósággal, hogy megvitassák, hogyan lehetne az összes húskészítménynél csökkenteni a jelenlegi határértékeket, illetve tovább egyszerűsíteni a hagyományos módon előállított termékekre vonatkozó szabályokat. A konzultáció eredményétől függően a Bizottság mérlegeli, hogy indokolt-e javasolni az egyes húskészítményekhez adható nitritek felső határértékeinek megváltoztatását.

(7) A 14.1.1. kategóriába tartozó, ásványi anyaggal dúsított víz esetében a megengedett adalék csak a „foszforsav és foszfátok” lehet. Figyelembe véve, hogy az 1333/2008/EK rendelet II. mellékletének célja, hogy tovább harmonizálja az Unióban az élelmiszerekhez adható adalékok használatát és biztosítsa a belső piac hatékony működését, a készített vizekhez standardizálási céllal adott ásványi sók adaléknak tekintendők, és így nem esnek e rendelet hatálya alá.

(8) A Hatóságnak az összes jelenleg engedélyezett élelmiszer-adalékot újra kell értékelnie a 257/2010/EK bizottsági rendelet (6) szerint, amely újraértékelési programot határoz meg a jóváhagyott élelmiszer-adalékokra. Az élelmiszer-adalékok újraértékelése az említett rendeletben meghatározott prioritások szerint történik.

(9) 2008 januárjában a Hatóság szakvéleményt (7) fogadott el a likopinról, amelyben az összes likopinra (E 160d) forrástól függetlenül 0,5 mg/ttkg/nap megengedhető napi bevitelt (ADI) vezetett le, és megállapította, hogy a lehetséges bevitel, főként gyermekek esetében, meghaladhatja az ADI-t. A likopin élelmiszer-színezékként való használatát ezért korlátozni kell.

(10) 2009 szeptemberében a Hatóság szakvéleményt fogadott el a Sunset Yellow FCF (E 110) (8), a Quinoline Yellow (E 104) (9) és a Ponceau 4R (E 124) (10) adalékokról. A szakvéleményekben az étrendi expozíció értékelése alapján a Hatóság megállapította, hogy a Quinoline Yellow és a Ponceau 4R esetében a használati felső határértékek mellett a becsült bevitel az átlagos és a felső százalékosztályban általában az ADI felett van. A Sunset Yellow FCF adalékból eredő expozíció is túl nagy lehet, főként az 1–10 éves gyermekek körében. A becsült beviteli értékek meghatározása az élelmiszeripar által 2009-ben szolgáltatott, a használt mennyiségekre vonatkozó adatokon alapul. A Bizottság felülvizsgálja a jelenleg engedélyezett felhasználásokat és használati mennyiségeket annak megállapítására, hogy az ezen anyagokból eredő expozíció biztonságos-e a fogyasztók tekintetében, és tervezi egy, a módosított mennyiségeket tartalmazó új javaslat elkészítését 2011 júliusára.

(11) A Hatóság a 2008. május 22-én elfogadott, Az étrendi bevitelből származó alumínium biztonságossága (Safety of aluminium from dietary intake) című szakvéleményében megállapította, hogy az európai népesség egy jelentős részénél az expozíció túl nagy lehet. A Hatóság nem tudta meghatározni, hogy egy adott élelmiszer alumíniumtartalma konkrétan mely forrásokból származik: ilyen források lehetnek a természetesen jelen lévő alumínium, az élelmiszer-adalékok használatából származó alumínium és az élelmiszerbe a feldolgozás vagy tárolás alatt alumíniumtartalmú fóliákból, edényekből vagy eszközökből átkerülő mennyiségek. Az alumíniumból eredő expozíció csökkentésére korlátozni kell egyes alumíniumtartalmú élelmiszer-adalékok használatát. A Bizottság intézkedéseket dolgoz ki az alumíniumtartalmú adalékokból eredő expozíció korlátozására és 2011 szeptemberére készíteni fog egy, a módosított értékeket tartalmazó javaslatot.

(12) A Bizottság felkérte az érdekelt feleket, hogy szolgáltassanak információkat a 94/36/EK irányelv V. mellékletében felsorolt élelmiszer-színezékek használatáról és használatuk szükségességéről. Ezen élelmiszer-színezékek közül néhányat jelenleg nem használnak az említett mellékletben felsorolt egyes élelmiszer-kategóriákban. Az említett engedélyezett színezékek közül néhányat azonban meg kell tartani a jegyzéken, mivel ezekre szükség lehet, hogy részben vagy teljesen helyettesítsék az olyan színezékeket, amelyeket a Hatóság az újraértékelés során esetleg aggályosnak talál. A vizsgálat jelen szakaszában az engedélyezett élelmiszer-színezékek száma a következő élelmiszer-kategóriákban csökkenthető: ízesített ömlesztett sajt, tartósított piros gyümölcs, hal- és rákpástétom, előfőzött rákfélék és füstölt hal.

(13) A béta-apo-8'-karotinsav-etil-észter (C 30) (E 160f) élelmiszer-színezéket a gyártó már nem gyártja, és a gazdasági szereplők már nem támogatják, hogy a Hatóság elvégezze ennek az anyagnak az újraértékelését. Ez az adalék ezért nem veendő fel az uniós jegyzékre.

(14) A kantaxantin (E 161g) élelmiszer-színezék használata csak a saucisses de Strasbourghoz engedélyezett. A Bizottságot úgy tájékoztatták, hogy ezt az élelmiszer-színezéket már nem használják. Ezen adalék használatának a saucisses de Strasbourghoz való engedélyezése ezért nem veendő fel az uniós jegyzékre. A gyógyszerekhez hozzáadható színezőanyagokról szóló, 2009. április 23-i 2009/35/EK európai parlamenti és irányelv (11) ugyanakkor meghatározza, hogy a tagállamok az emberi, illetve állatgyógyászati felhasználásra szánt gyógyszerkészítmények színezéséhez nem engedélyezhetnek olyan színezéket, amely nem szerepel a 94/36/EK irányelv I. mellékletében. A kantaxantint jelenleg több gyógyszerkészítményhez használják. Az adaléknak ezért rajta kell maradnia az engedélyezett adalékok jegyzékén.

(15) Az E 128 Red 2G élelmiszer-színezékként történő felhasználását felfüggesztő sürgősségi intézkedésekről szóló, 2007. július 26-i 884/2007/EK bizottsági rendelet (12) felfüggesztette a színezék használatát, valamint a színezéket tartalmazó élelmiszerek forgalomba hozatalát. A Red 2G (E 128) adalék ezért nem veendő fel az uniós jegyzékre.

(16) Az újraértékelés során a Hatóság úgy látta, hogy a kizárólag a kippershez engedélyezett Brown FK (E 154) élelmiszer-színezéket már nem használják. Az újraértékelés során a Hatóság nem tudta megállapítani, hogy biztonságos-e az anyag, mivel a rendelkezésre álló toxikológiai adatok hiányosak voltak (13). Ez az adalék ezért nem veendő fel az uniós jegyzékre.

(17) A csomósodást gátló szilícium-dioxid (E 551) jelenleg a 95/2/EK irányelv alapján többféle felhasználásra engedélyezett. Az Élelmiszerügyi Tudományos Bizottság 1990. május 18-i szakvéleményében (14) az élelmiszer-adalék megengedhető napi bevitelére (ADI) „nincs meghatározva” értékelést adott. Technológiai igény van arra, hogy az adalékot a jelenleg sóhelyettesítőkhöz engedélyezett mennyiségeknél nagyobb mennyiségekben lehessen használni. Az ilyen felhasználás előnyös lenne a fogyasztók számára azáltal, hogy csomósodásgátolt sóhelyettesítőket vezetne be a piacra a meleg és nedves éghajlatú európai országokban, mivel jelenleg a csomósodás kényelmetlenné és gyakran lehetetlenné teszi a sóhelyettesítők használatát. A sóhelyettesítőkre vonatkozóan indokolt ezért nagyobb felső határértéket engedélyezni.

(18) A Hatóság értékelte a szilárd étrend-kiegészítőkhöz fényezőanyagként/bevonószerként használt bázikus metakrilát-kopolimer biztonságosságáról szóló információkat. 2010. február 10-i szakvéleményében a Hatóság megállapította, hogy ez a felhasználás biztonságossági szempontból nem aggályos, mivel a bázikus metakrilát-kopolimer a szájon át történő bevitel után nem szívódik fel az emésztőrendszerből. Az adalék várhatóan technológiai funkciót tölt majd be: véd a nedvesség ellen, valamint elfedi különféle tápanyagok ízét, egyúttal gyorsítja a tápanyag felszabadulását a gyomorban. Indokolt ezért engedélyezni a 2002/46/EK európai parlamenti és tanácsi irányelv (15) 2. cikkében meghatározott szilárd étrend-kiegészítőkhöz a bázikus metakrilát-kopolimer fényezőanyagként/bevonószerként való használatát, 100 000 mg/kg határértékkel. Az új élelmiszer-adalék E-száma E 1205 lesz.

(19) Szabályozni kell az adalékoknak az 1333/2008/EK rendelet 3. cikke (2) bekezdésének g) pontjában meghatározott asztali édesítőszerekhez való használatát. Az engedélyezett édesítőszereket tartalmazó ilyen készítményeket cukorhelyettesítőként a végfogyasztóknak történő értékesítésre szánják. Az adalékok iránti igény azok különböző megjelenési formáinak – folyadék, por és tabletta – függvényében változhat.

(20) Az élelmiszer-adalékoknak az 1333/2008/EK rendelet II. mellékletébe történő áttétele az e rendelettel bevezetett módosítások hatálybalépésétől tekintendő – a rendelet 34. cikkének megfelelően – megvalósultnak. Addig továbbra is a 94/35/EK irányelv 2. cikkének (1), (2) és (4) bekezdésében, a 94/36/EK irányelv 2. cikkének (1)–(6) és (8)–(10) bekezdésében, a 95/2/EK irányelv 2. és 4. cikkében, valamint az ezen irányelvek mellékleteiben foglalt rendelkezések alkalmazandók.

(21) Az adalékok jelenlegi használatára vonatkozó, az 1333/2008/EK rendelet 6., 7. és 8. cikkében foglalt előírásokat nem érintheti az adalékoknak az uniós jegyzékre való áttétele. Ugyanakkor indokolt átmeneti időszakot biztosítani arra, hogy a gazdasági szereplők felkészülhessenek a rendelet előírásainak betartására.

(22) Pontosítani kell az átvitel elve alóli, az 1333/2008/EK rendelet 18. cikke (1) bekezdésének a) pontjában meghatározott kivételt, amely a II. mellékletben említettektől különböző összetett élelmiszerekre vonatkozik. A 95/2/EK irányelv 3. cikkében és a 94/36/EK irányelv 3. cikkében ez a kivétel azokra az élelmiszerekre vonatkozott, amelyeket most már tartalmaz az 1., illetve 2. táblázat. Az E. részben felsorolt kategóriákba tartozó más összetett élelmiszereknél (mint például levesek, szószok, saláták stb.) az átvitel elvét továbbra is alkalmazni kell.

(23) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,

ELFOGADTA EZT A RENDELETET:

1. cikk

Az 1333/2008/EK rendelet módosítása

Az 1333/2008/EK rendelet II. melléklete helyébe e rendelet mellékletének szövege lép.

2. cikk

Átmeneti rendelkezések

(1) Az 1333/2008/EK rendelet e rendelettel módosított II. mellékletét 2013. június 1-jétől kell alkalmazni.

(2) Az (1) bekezdéstől eltérően az 1333/2008/EK rendelet e rendelettel módosított II. mellékletének következő bejegyzéseit e rendelet hatálybalépésétől kell alkalmazni:

a) a B. rész 3. pontjában a bázikus metakrilát-kopolimerre (E 1205) vonatkozó bejegyzés;

b) az E. rész 12.1.2. pontjában a szilícium-dioxidnak (E 551) sóhelyettesítőkben való használatára vonatkozó bejegyzés;

c) az E. rész 17.1. pontjában a bázikus metakrilát-kopolimer (E 1205) szilárd alakban forgalmazott étrend-kiegészítőkben való használatára vonatkozó bejegyzés.

(3) A 94/35/EK irányelv 2. cikkének (1), (2) és (4) bekezdése, a 94/36/EK irányelv 2. cikkének (1)–(6), (8), (9) és (10) bekezdése, a 95/2/EK irányelv 2. és 4. cikke, valamint ezen irányelvek mellékletei 2013. június 1-jével hatályukat vesztik.

(4) A (3) bekezdéstől eltérően a 95/2/EK irányelv IV. mellékletében a szilícium-dioxid (E 551) sóhelyettesítőkben való használatára vonatkozó bejegyzés e rendelet hatálybalépésével hatályát veszti.

(5) Az e rendeletnek nem megfelelő, de 2013. június 1-je előtt jogszerűen forgalomba hozott élelmiszerek a minőségmegőrzési vagy felhasználhatósági idő lejártáig forgalmazhatók.

3. cikk

A 884/2007/EK bizottsági rendelet 2013. június 1-jével hatályát veszti.

4. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó a tagállamokban. Kelt Brüsszelben, 2011. november 11-én. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) HL L 237., 1994.9.10., 3. o.

(3) HL L 237., 1994.9.10., 13. o.

(4) HL L 61., 1995.3.18., 1. o.

(5) GSFA, Codex STAN 192-1995.

(6) HL L 80., 2010.3.26., 19. o.

(7) The EFSA Journal (2008) 674, 1. o.

(8) EFSA Journal 2009; 7(11):1330.

(9) EFSA Journal 2009; 7(11):1329.

(10) EFSA Journal 2009; 7(11):1328.

(11) HL L 109., 2009.4.30., 10. o.

(12) HL L 195., 2007.7.27., 8. o.

(13) EFSA Journal 2010; 8(4):1535.

(14) Az Élelmiszerügyi Tudományos Bizottság szakvéleménye a különféle technológiai funkciójú élelmiszer-adalékok első sorozatáról (Opinion of the Scientific Committee for Food on First Series of Food Additives for various technological functions), Az Élelmiszerügyi Tudományos Bizottság jelentései (25. sorozat, 1991).

(15) HL L 183., 2002.7.12., 51. o.